Siniši Vargi izriče se obustava u iznosu od 20.000 kuna u pet jednakih mjesečnih obroka po četiri tisuće kuna. Odluka je to Povjerenstva za odlučivanje o sukobu interesa zbog slučaja CIMS. Prihvaćanjem pokroviteljstva nad kongresom CIMS-a, čiji je bio osnivač i predsjednik, Varga je dvaput zloupotrijebio položaj. Prvo kao šef HZZO-a, a onda i kao ministar zdravlja. Istodobno je obavljao i zabranjenu djelatnost dužnosnika prema Zakonu o sprečavanju sukoba interesa.

Nedugo nakon odluke Povjerenstva oglasio se i sam ministar:

– Poštujem odluke povjerenstva i uvažavam njihovo tumačenje odluka. Ispričavam se javnosti zbog svojih nenamjernih propusta. Posvetit ću se daljnjoj provedbi reformi u sustavu zdravstva – poručio je Varga.

Time što je sudjelovao u javnom pozivu Fonda za zaštitu okoliša u kojem su mu odobrena sredstva donacije za nabavu hibridnog vozila kada nije bilo dosta novca za sve zainteresirane građane, Varga je kao dužnosnik povrijedio dobru praksu obavljanja javne dužnosti. Odluka je to povjerenstva kojom se skreće pozornost i drugima na takve postupke.

Podsjetimo, Varga je od Povjerenstva za odlučivanje o sukobu interesa zatražio prethodno mišljenje o tome bi li on bio u sukobu interesa ako od Fonda za zaštitu okoliša zatraži poticaj za kupnju hibridnog vozila. Međutim, Povjerenstvu se obratio tek 2. rujna 2014. a prethodno je već u lipnju aplicirao u Fond, gdje su mu odobrili sredstva u iznosu od 30 tisuća kuna. Povjerenstvo ga je 17. listopada obavijestilo da o ovom pitanju ne može dati prethodno mišljenje jer je sredstva već dobio i da će taj predmet razmatati kao mogući sukob interesa. Međutim, to ga nije spriječilo da 11. studenog poticaj od 30.000 kuna primi i sklopi ugovor o kupnji hibridnog vozila.

Protiv Varge pokreće se i treći postupak za odlučivanje o sukobu interesa, odlučilo je Povjerenstvo, zbog povremenog zaposlenja u KB-u Dubrava dok je istodobno bio šef HZZO-a.

>> Sporno 196.312 kuna Vargina troška za analize

>> Varga radni stol u HZZO-u naručio iz Danske za 89.810 kuna